b'\n_START_ARTICLE_\nViljem Kindler\n_START_SECTION_\n\xc5\xbdivljenje in delo\n_START_PARAGRAPH_\nTako kot njegov o\xc4\x8de in stari o\xc4\x8de se je tudi Viljem zapisal gozdarskemu poklicu. Rodil se je naselbini gozdarjev v Leskovi dolini sredi sne\xc5\xbeni\xc5\xa1kih gozdov. Ljudsko \xc5\xa1olo je obiskoval v Trnovem (sedaj del Ilirske Bistrice), gimnazijo na Su\xc5\xa1aku (predel Reke), gozdarsko \xc5\xa1olo pa v Postojni. Po kon\xc4\x8danem \xc5\xa1olanju in opravljenem dr\xc5\xbeavnem izpitu je postal gozdarski tehnik, kasneje pa nadgozdar. Pred 2. svetovno vojno je slu\xc5\xbeboval na veleposestvu rodbine Sch\xc3\xb6nburg-Waldenburg v sne\xc5\xbeni\xc5\xa1kih gozdovih. Med vojno je leta 1943 v revirju Ma\xc5\xa1un do\xc5\xbeivel ofenzivo nem\xc5\xa1ke vojske in po\xc5\xbeig pristave Ma\xc5\xa1un. Tedaj mu je bilo uni\xc4\x8deno celotno imetje z vsemi dokumenti. Po osvoboditvi ga je poklicna pot vodila kot upravitelja tedanjih gozdnih uprav v Trnovski gozd na Javornike in Sne\xc5\xbenik. Zadnjo zaposlitev pred upokojitvijo leta 1969 je opravljal kot referent za gozdarstvo na ob\xc4\x8dini Ilirska Bistrica. Ljubiteljsko se je ukvarjal z raziskovanjem preteklosti in iztrgal pozabi mnoge zanimivosti iz zgodovine sne\xc5\xbeni\xc5\xa1kih gozdov. Napisal je knjigo Zgodovinski paberki o srednjeve\xc5\xa1kih gozdovih ob zgornjem toku Velike vode in nekaterih drugih bli\xc5\xbenjih gozdovih (Ljubljana, 1970)._NEWLINE_Po njegovi zaslugi je Ilirska Bistrica dobila ve\xc4\x8d kot 12 ha urejenih parkov in zelenic. Na njegovo pobudo pa so leta 1967 v Ilirski Bistrici ustanovili Hortikulturno dru\xc5\xa1tvo Vrtnica, eno prvih v Sloveniji. Kot dolgoleten tajnik je bil ves \xc4\x8das gonilna sila dru\xc5\xa1tva, njegova zagnanost in skrb za zelene povr\xc5\xa1ine pa je postala splo\xc5\xa1no znana. Zveza hortikulturnih dru\xc5\xa1tev Slovenije ga je imenovala za \xc4\x8dastnega \xc4\x8dlana. Poleg mnogih drugih priznanj je prejel tudi najvi\xc5\xa1je priznanje ob\xc4\x8dine Ilirska Bistrica\xc2\xa0\xc2\xbbPlaketo 4. junij\xc2\xab.'